ברים בתל אביב: הדלי נסגר, הבגבי נפתח - הארץ
חדשות לילה: להתראות דלי, שלום בגבי
בזמן שהבר המיתולוגי סוגר סופית את הדלתות, נפתחים ברים חדשים שמנסים למלא את החלל. וגם: דן תורן חזק בקוניאק ומתי בירה מכבי פיתחה נטיות אמנותיות?
המיני קלאב שממוקם בירכתי הסנדוויצ'יה אי שם ברחוב אלנבי, החליט לסגור שערים. החדשות הטובות - אירועי הפרידה הולכים להגדיר מחדש את ההארד קור. בדלי מתכננים לסיים בבום (לגמור בשיר מזמור, אם תרצו) באיוונט שיימשך וויקנד שלם. אז מה מצפה לכם? מסיבת 48 שעות שבמהלכה יתחלפו על העמדה כל אלו שהפכו את הדלי לאחד המקומות השווים בעיר. הרגעים הקסומים האלה יקרו בסוף חודש ינואר (מה-28 ועד ה-30), ואם דמעות הפרידה כבר חונקות את הגרון, כדאי לקפוץ גם בחמישי הקרוב, ה-21 בינואר, אז יעלו רד אקסס בפעם האחרונה בהחלט לנגן בדלי.» דלי, אלנבי 47. לא בטוחים איך ממשיכים מכאן. הדלי בימים יפים יותר (צילום: בן פלחוב)חדשים בעיר: הברים שעוד לא הספקתם לשמוע עליהם
בתל אביב כמו בתל אביב, בזמן שנפרדים מבר אחד (ביוש, דלי), צצים אחרים כמו פטריות הזייה ברחובות אמסטרדם. הנה שניים שסיכוי סביר שעוד לא הספקתם לפקוד: הבגבי (בן יהודה 89), מתפקד כבר לייט נייט שכונתי. מה זה אומר? שהקוד האתי מאפשר לכם לפקוד אותו בנעלי קיפי, בייחוד בימים של חורף. הלוקיישן שלו(על הפינה עם גורדון) מושלם לבילוי שמתחיל בנקודה אחת ונגמר באחרת. גם רחוב אלנבי לא נשאר חייב, ופותח את הפושן (נו, כמו שיקוי). הבר ממוקם באלנבי 16 ומציע שלושה מפלסים של אווירה שונה, עם שולחנות ביליארד ופינג פונג, ועם התחייבות למוזיקה בווליום שיאפשר לכם לדבר בלי לצעוק.» בגבי, בן יהודה 89» פושן, אלנבי 16תסיסה ספונטנית
במסגרת "מפגשי התסיסה" החודשיים, יוקדש סוף השבוע הקרוב (21-23 בינואר) בהשתתפות יאיר גת, דן תורן וטל כץ - לקוניאק. באירוע שמגדיר את עצמו "לא ערב טעימות, לא הופעה, לא ארוחת ערב ולא ביקור בגלריה, אלא שילוב בין כל האלמנטים הללו לערב קסום אחד שבו הכול יכול לקרות", תצא לאור ההיסטוריה של האציל במשקאות. בין טעימה לטעימה ישולבו סיפורים היסטוריים וסיפורים אישיים של יאיר גת ממסעותיו בארץ ובעולם, בשירים שדן תורן כתב לעצמו ולאמנים אחרים דוגמת ברי סחרוף, יהודית רביץ ועוד. באגף הקולינרי יוגשו מנות עונתיות טריות, ובין לבין ימלאו את האוויר אדי אלכוהול משכרים. מתי: חמישי ה-21 בינואר, 20:00; שבת ה-23 בינואר, 18:00כמה: 195 שקלים» גלריה טימורה, שבזי 32 נוה צדק טועמים ושרים. יאיר גת ודן תורן (צילום: תמר מצפי)סליחה, מלצר, לבירה שלי יש נטיות אמנותיות: תערוכת מכבי ART
לפני שלושה חודשים סיפרנו לכם שבירה "מכבי" מחפשת להתחבר לצד האמנותי שלה. אז מסתבר שלמעלה מ-500 יצירות, איורים ועיצובים של אמנים מוכרים יותר או פחות, ביקשו להופיע על תחתיות בירה ועכשיו עושים מזה תערוכה. לאירוע הפתיחה הרשמי נבחרה הגלריה של הכולי עלמא, שם תציג תערוכת מכבי ART החל מיום שני, ה25- בינואר בשעה 19:00 עד ליום שבת, ה-30 בינואר. אם לא הספקתם לקפוץ תוכלו לתפוס הצצה גם בבאר שבע, במתחם ה-RedLine (מה-7 ועד ה-11 בפברואר), ביווניה בראשון לציון (22-27 בפברואר) או בקסטה בירושלים (9-13 במרץ).» כולי עלמא, מקווה ישראל 10מימין בכיוון השעון: יצירות מאת טליה כהנר, דיאנה פטליצקי, ורד קורן וגיא טרפלר